瞿塘神君歌
作者：周文璞
朝代：宋

paragraphs: 黄衫紗帽佳少年，炯然餓虎窮山淵。
不居秦鹿祖龍畔，却走碧鷄金馬邊。
左手斜執巨靈鑿，右手敬抱禹貢篇。
離堆順流已受命，一下不打天吳鞭。
有時挾彈暮雲表，有時蹴遊春風前。
有時却自著絳帕，走入藥市尋神仙。
爲人定似李太白，學道定似葛稚川。
孫翁走避乖崖叟，遣僕送畫不取錢。
神君廟食與畫像，千古萬古當流傳。
我昔夢上神君殿，偶值蓬萊衆真宴。
洛陽開盡姚黄花，銅駝陌上難相見。